L'Ajuntament de Llíria posa en marxa una campanya de conscienciació per a mantindre la ciutat neta
21 de febrer de 2020

L'Ajuntament de Llíria, a través de les regidories de Medi Ambient i de Gestió de Residus Sòlids Urbans, ha iniciat una campanya de comunicació per a posar en valor la importància de mantindre una ciutat neta, sostenible i respectuosa amb el medi ambient. Esta iniciativa  tindrà diferents fases i inclourà la reestructuració informativa dels servicis que actualment s'oferixen, de manera que siguen fàcilment comprensibles i accessibles per a tots els ciutadans.

En una primera fase, s'ha editat un vídeo que mostra els esforços realitzats pels professionals de la neteja i residus, així com la implicació dels propis ciutadans per a mantindre ‘Llíria Neta’. En ell es detallen algunes de les grans xifres del treball realitzat al 2019.

L'any passat, l'Ajuntament va atendre més de 1.900 sol·licituds de recollides de trastos a domicili per a recollir 3.300 trastos vells. Igualment, es van recollir 294.000 kg d'envasos, 390.000 kg de paper i cartó, 9.818.000 kg de residus no selectius, 1.642.600 kg de poda a domicili, i es van retirar 300.000 kg de residus en abocadors incontrolats.    

El vídeo mostra el perfil més humà dels 34 treballadors que fan estes tasques de neteja, “als quals volem agrair la seua dedicació diària, amb més 60.000 hores al servici de la ciutadania”, ha assenyalat la regidora de Gestió de RSU, Mª  Cruz García. “Tal com mostra l'audiovisual, pese al gran esforç realitzat al 2019, encara es pot fer més, per la qual cosa des de l'Ajuntament tenim el compromís de continuar millorant, alhora que animem als veïns i veïnes a implicar-se en estes qüestions”, ha afegit.

“Este vídeo servix també per a presentar la nova imatge que unificarà els diferents servicis de neteja i residus a través del programa Llíria Neta”, ha assenyalat l’edila de Medi Ambient i Neteja Viària, Consuelo Morató.

“En el logotip s'integren tant el nucli urbà de la ciutat com les urbanitzacions, la seua rica naturalesa, zones verdes i un patrimoni cultural únic. A més, el color verd del logo, mostra el compromís municipal amb el medi ambient i amb els Objectius de Desenvolupament en l'Agenda 2030 per a la configuració d'una Llíria més sostenible”.